Visuotinė atvirų durų diena „Šok į tėvų klumpes“

Birželio 1 dieną Kelmės rajono Liolių pagrindinė mokykla dalyvavo visuotinėje atvirų durų dienoje tėvų darbovietėse „Šok į tėvų klumpes“.

5-10 kl. mokiniai, lydimi mokytojų Aistės Aginskaitės ir Redos Šneiderienės, lankėsi Liolių miestelio gyventojos Dianos Strelkauskienės bitininkystės ūkyje. Svečius maloniai sutiko pati ūkio šeimininkė. Ji prisistatė, papasakojo apie bitininkystės verslo pradžią, bičių rūšis, bičių šeimą, produktus. Mokiniai sužinojo, kad vasarą dirbanti bitė darbininkė gyvena apie mėnesį, tranai – 21-28 dienas, o bitė motinėlė – 5-6 metus. Mokiniams buvo įdomu, kad bitės mato blogiau už žmogų, nors turi penkias akis. Tuo tarpu gėlės kvapą gali užuosti vieno kilometro spinduliu.

Diana Strelkauskienė teigė, kad bičių produktuose gausu angliavandenių, baltymų, riebalų, įvairių vitaminų, mikroelementų, mineralinių medžiagų, fermentų bei kitų medžiagų, kurios svarbios žmogaus organizmui. Ji taip pat skatino domėtis įvairia veikla, akcentavo mokslo svarbą.

Mokiniai turiningai praleido laiką, sužinojo daug naujų dalykų, paragavo medaus ir padėkojo už šiltą priėmimą.

*Mokytoja Aistė Aginskaitė*